Source: https://www.kgk.sk/o_nas/dokumenty_kgk/skusobny_a_autorizacny_poriadok/
Timestamp: 2020-08-04 16:42:26+00:00

Document:
Komora geodetov a kartografov: Skúšobný a autorizačný poriadok
O nás » Dokumenty KGK » Skúšobný a autorizačný poriadok »
Tento skúšobný a autorizačný poriadok stanovuje zásady pre činnosť skúšobnej a autorizačnej komisie pri organizovaní kvalifikačných skúšok, skúšok spôsobilosti a pri vydávaní autorizačných oprávnení na výkon činnosti autorizovaného geodeta a kartografa.
Skúšobná a autorizačná komisia a jej činnosti
1. Skúšobná a autorizačná komisia je výkonným orgánom Komory geodetov a kartografov (ďalej len „komora“), v zmysle čl. 11 stanov komory. Zabezpečuje organizáciu a realizáciu kvalifikačných skúšok, skúšok spôsobilosti, posudzuje splnenie podmienok na zápis do zoznamu autorizovaných geodetov a kartografov a zabezpečuje vzdelávanie.
2. Skúšobná a autorizačná komisia má najmenej sedem členov z odborníkov teórie a praxe. Skladá sa z členov komory a ďalších odborníkov z vedeckých inštitúcií, škôl, štátnych orgánov a stavovských organizácií. Na čele skúšobnej a autorizačnej komisie je predseda, ktorý riadi a organizuje jej činnosť.
3. Predsedu, jeho zástupcu (podpredsedu) a členov skúšobnej a autorizačnej komisie vymenúva predstavenstvo komory. Funkčné obdobie je trojročné.
4. Predseda skúšobnej a autorizačnej komisie zastupuje komisiu navonok i v styku s orgánmi komory. Zvoláva a riadi zasadnutia, podpisuje doklady o skúške spôsobilosti a predkladá návrh na udelenie oprávnenia predstavenstvu a podpisuje spolu s predsedom predstavenstva oprávnenia autorizovaného geodeta a kartografa.
5. Neprítomného predsedu zastupuje podpredseda.
6. Členovia skúšobnej a autorizačnej komisie majú práva a povinnosti, ktoré pre nich vyplývajú zo zákona a stanov schválených valným zhromaždením. Výkon člena je neprenosný. Člen skúšobnej a autorizačnej komisie môže požiadať predstavenstvo KGK o uvoľnenie z funkcie.
7. Skúšobná a autorizačná komisia vedie evidenciu prihlášok, preveruje podklady a splnenie podmienok k absolvovaniu skúšky podľa § 4, ods. 1 zákona(1), pozýva ku skúškam, vydáva doklad o úspešnej skúške, predkladá návrh predstavenstvu na vydanie oprávnenia. Člen komisie je oprávnený nahliadnuť do všetkých materiálov skúšaného, predkladať návrhy, klásť otázky, hlasovať o výsledku skúšky. Členom komisie patrí náhrada cestovných výloh spojených s výkonom funkcie podľa osobitného predpisu(4) a náhrada za stratu času. Výšku náhrady za stratu času určuje valné zhromaždenie.
8. Skúšobná a autorizačná komisia pozýva uchádzačov na kvalifikačné skúšky, ktoré sa konajú minimálne jedenkrát za rok.
9. Skúšobná a autorizačná komisia posudzuje autenticitu a úplnosť dokladov podmieňujúcich zápis do zoznamu autorizovaných geodetov a kartografov podľa § 4, ods. 1 a 3 zákona(1).
1. Rozsah a obsah kvalifikačnej skúšky určí Úrad geodézie, kartografie a katastra Slovenskej republiky v spolupráci s komorou. Skúšobná a autorizačná komisia na tomto základe vypracuje sylabus skúšky, ktorý bude k dispozícii uchádzačom. Úspešná kvalifikačná skúška je podmienkou pre udelenie autorizačného oprávnenia.
2. Na kvalifikačnú skúšku prizve komisia fyzickú osobu, ktorá spĺňa tieto podmienky:
c) má vysokoškolské vzdelanie druhého stupňa v študijnom odbore geodézia a kartografia alebo vzdelanie uznané na základe rozhodnutia vydaného podľa osobitného predpisu(2) a po nadobudnutí vysokoškolského vzdelania päť rokov odbornej praxe vo vybraných geodetických a kartografických činnostiach podľa zákona(3) alebo prax uznanú podľa rozhodnutia vydaného na základe osobitného predpisu (2) ,
d) bola jej uznaná odborná kvalifikácia podľa osobitného predpisu (2) .
3. Skúšobná a autorizačná komisia komory organizuje a realizuje kvalifikačné skúšky fyzických osôb na získanie autorizačného oprávnenia vybraných geodetických a kartografických činnosti podľa § 6, písm. d) až j) zákona(3). Komora môže na požiadanie uchádzačov vykonať prípravné školenie za úhradu.
Organizácia a realizácia kvalifikačnej skúšky
1. Prihlášku na kvalifikačnú skúšku predkladá uchádzač na adresu kancelárie komory na jednotnom tlačive. V prihláške na skúšku uchádzač uvedie identifikačné osobné údaje (meno, priezvisko, tituly, dátum narodenia, adresu trvalého pobytu, názov a sídlo pracoviska) a rozsah overovaných vybraných geodetických a kartografických činností.
2. K prihláške uchádzač priloží:
a) overenú kópiu dokladu o najvyššom dosiahnutom vzdelaní (inžiniersky diplom, doklad o získaní vedeckej hodnosti),
b) verifikovaný doklad o dĺžke praxe v odbore (potvrdený firmou, podnikateľom, organizáciou, výskumným ústavom, vysokou školou a pod.),
c) chronologický popis priebehu doterajšej praxe s vymenovaním hlavných realizovaných zákaziek, projektov, publikovaných odborných prác a referátov súvisiacich s predmetom autorizácie, patentov a ďalších významnejších inžinierskych aktivít, pri spoločných prácach uviesť percentuálny podiel podpísaný zamestnávateľom/spoluautormi,
d) najmenej desať reprezentatívnych projektov, resp. zákaziek, nie starších ako sedem rokov, obsahujúcich minimálne štyri vybrané geodetické a kartografické činnosti uvedené v zákone(3) v § 6 písm. d) až j), v elektronickej podobe a v štruktúre uvedenej v prílohe skúšobného a autorizačného poriadku,
e) jedno nezávislé odporúčanie od člena komory, ktorý je držiteľom oprávnenia KGK na autorizačné overovanie vybraných geodetických a kartografických činností uvedených v zákone(3) v § 6 písm. d) až j) najmenej 7 rokov.
3. Skúšobná a autorizačná komisia na základe predložených dokladov posúdi ich úplnosť a
a) rozhodne či požiada prihlášku doplniť,
b) z množiny desiatich projektov vyberie tri projekty, ktoré uchádzač predloží komisii v tlačenej (papierovej) forme v deň konania sa skúšky.
c) rozhodne či uchádzača pozve na skúšku,
d) rozhodne o zamietnutí prihlášky.
4. Na kvalifikačnú skúšku komisia pozve uchádzača najmenej mesiac pred termínom skúšky. Na skúšku pozve komisia najneskôr do 15-tich mesiacov od obdržania písomnej prihlášky každého uchádzača, ktorý splnil podmienky uvedené v § 4 zákona(1). K pozvánke priloží sylabus skúšky. Kancelária komory k listu o akceptácii prihlášky uchádzača na skúšku priloží zoznam troch projektov vybraných skúšobnou komisiou, výpis zo „Skúšobného a autorizačného poriadku“ v rozsahu čl. 4, 5 a prílohy v plnom znení.
5. Požiadavku na doplnenie, prípadne zamietnutie prihlášky ku skúške so zdôvodnením oznámi komisia prostredníctvom kancelárie komory uchádzačovi. Dôvodom zamietnutia môže byť len nesplnenie podmienok stanovených zákonom(1) v § 4.
6. Uchádzač môže z vážnych dôvodov písomne požiadať o odklad termínu skúšky a to najneskôr 10 dní pred jej konaním. Ak sa ku skúške nedostaví a ani nepožiada o odklad termínu skúšky, poplatok za skúšku prepadá v prospech komory (v tomto prípade sa ďalej postupuje podľa čl. 4, ods. 1 a 2).
7. Uchádzač predloží najneskôr v deň skúšky doklad o úhrade poplatku za skúšku, výpis z registra trestov nie starší ako
3 mesiace a tri projekty vybrané skúšobnou komisiou. V prípade, že uvedené doklady a projekty uchádzač nepredloží, nemôže sa zúčastniť skúšky.
Obsah a priebeh skúšky
1. Účelom skúšky je overenie poznatkov potrebných na výkon vybraných geodetických a kartografických činností v týchto troch oblastiach:
a) z odbornej spôsobilosti, vyžadovanej na výkon vybraných geodetických a kartografických činností z hľadiska inžinierskeho riešenia problémov vyžadovanej kvality na súčasnej úrovni, súčasťou je aj odborná rozprava k predloženým projektom uchádzača,
b) z technických predpisov a noriem z oblasti výkonu vybraných činností uvedených v zákone(3) v § 6 písm. d) až j), manažmentu a spôsobilosť vedenia a organizácie prác súvisiacich s výkonom autorizovaného geodeta a kartografa,
c) z oblasti právnych predpisov, ktoré súvisia s činnosťou autorizovaného geodeta a kartografa.
2. Pred začiatkom skúšky poverený člen skúšobnej a autorizačnej komisie oboznámi komisiu s predloženými materiálmi s konštatovaním, či uchádzač spĺňa podmienky skúšky po obsahovej i formálnej stránke. Skúška má písomnú a ústnu časť.
3. Skúšobná a autorizačná komisia počas celej skúšky musí byť minimálne päťčlenná, pričom predseda alebo podpredseda musí byť vždy prítomný.
4. Pri hodnotení sa zhodnotí uchádzač komplexne a musia hlasovať všetci prítomní členovia komisie. Skúška sa hodnotí bez prítomnosti uchádzača. Hodnotenie je dvojstupňové „vyhovel“ alebo „nevyhovel“. O výsledku skúšky informuje predseda komisie uchádzača ústne ihneď po rozhodnutí komisie, s ktorým musí súhlasiť nadpolovičný počet členov komisie. V prípade rovnosti hlasov rozhoduje hlas predsedu. V závažných prípadoch môže predseda prerušiť skúšku a komisia určí nový termín na dokončenie skúšky najneskôr do jedného mesiaca, ktorý okamžite oznámi uchádzačovi.
5. Uchádzač na skúške prospel, ak prospel vo všetkých troch oblastiach uvedených ods. 1, čl. 5 skúšobného poriadku. Ak uchádzač na skúške neprospel, skúška sa môže opakovať najskôr po 6 mesiacoch.
6. Pri výkone skúšky spôsobilosti sa predmet skúšky zúži na predpisy a normy, ktorých ustanovenia sú odlišné od ustanovení, platných v krajine, v ktorej uchádzač získal oprávnenie na výkon povolania a na metodiku a technológie riešenia úloh z oblasti autorizácie.
Záznamy o skúške
1. O skúške sa vedie protokol, v ktorom sa zaznamenáva priebeh skúšky a tiež výsledné hodnotenie s odôvodnením. Protokol podpíšu všetci prítomní členovia komisie. Súčasťou protokolu sú všetky písomné prejavy skúšaného na skúške.
2. Skúšobná a autorizačná komisia vystaví osvedčenie o skúške s vyznačením oprávnenia na autorizáciu vybraných geodetických
a kartografických činností. Osvedčenie podpisuje predseda. Osvedčenie sa doručí uchádzačovi do 2 mesiacov odo dňa konania sa skúšky.
Návrh skúšobnej a autorizačnej komisie
1. Návrh na udelenie autorizačného oprávnenia predkladá skúšobná a autorizačná komisia predstavenstvu komory. Predstavenstvo komory vydáva oprávnenie na vykonávanie činnosti autorizovaného geodeta a kartografa a vedie ich zoznam a udeľuje okrúhlu pečiatku.
a) prihlášku na skúšku so všetkými identifikačnými údajmi (Skúšobný poriadok čl. 4 ods. 1 a ods. 2, písm. a), b), c), d), e), a čl. 4 ods. 7.),
b) v prípade hosťujúcich autorizovaných inžinierov geodetov a kartografov aj dátum začatia a ukončenia registrácie,
c) protokol o skúške,
d) osvedčenie o skúške.
Udelenie autorizačného oprávnenia
1. Na základe návrhu skúšobnej a autorizačnej komisie vydáva predstavenstvo komory autorizačné oprávnenie.
2. Autorizačné oprávnenie obsahuje:
a) meno a priezvisko autorizovaného inžiniera geodeta a kartografa,
c) druh autorizácie,
d) oprávnenie používať titul autorizovaný geodet a kartograf,
e) registračné číslo člena komory,
f) dátum autorizácie (zapísanie do zoznamu), v prípade hosťujúcich autorizovaných inžinierov geodetov a kartografov aj dátum ukončenia registrácie,
g) podpis predsedu predstavenstva komory a predsedu skúšobnej a autorizačnej komisie.
3. Po odovzdaní autorizačného oprávnenia a pečiatky, ako i po zložení sľubu, zapíše komora uchádzača do zoznamu. Do zoznamu autorizovaných geodetov a kartografov sa zapisuje:
c) miesto trvalého pobytu,
d) názov a sídlo organizácie,
f) dátum vykonania kvalifikačnej skúšky, alebo dátum vydania rozhodnutia o osobitnej odbornej spôsobilosti, alebo dátum rozhodnutia o uznaní odbornej kvalifikácie,
h) platnosť vydania oprávnenia na výkon činnosti autorizovaného geodeta a kartografa.
4. Sľub znie: Sľubujem na svoju česť a svedomie, že činnosť autorizovaného geodeta a kartografa budem vykonávať v súlade s Ústavou Slovenskej republiky, ústavnými zákonmi, zákonmi a inými všeobecne záväznými predpismi, Etickým kódexom autorizovaného geodeta a kartografa a podľa svojho najlepšieho vedomia a svedomia, čestne, svedomito a nestranne.
5. Kancelária komory archivuje všetky písomnosti o skúškach a autorizačnom konaní včítane príloh predkladaných na skúšku v písomnej a elektronickej forme. Projekty predložené na skúške v písomnej (papierovej) podobe skúšobná komisia vráti uchádzačovi ihneď po skončení skúšky.
Účinnosť skúšobného a autorizačného poriadku
Skúšobný a autorizačný poriadok bol schválený na valnom zhromaždení členov komory dňa 22. marca 1996. Jeho zmeny a doplnky boli schválené na valných zhromaždeniach členov komory v dňoch 20. marca 1998, 11. marca 2000, 18. marca 2005, 28. marca 2008, 27. marca 2009, 25. 3. 2011 a 13. apríla 2018. Skúšobný a autorizačný poriadok nadobúda účinnosť dňom schválenia.
(1) Zákon Národnej rady Slovenskej republiky č. 216/1995 Z. z. o Komore geodetov a kartografov
(2) Zákon č.293/2007 Z. z. o uznávaní odborných kvalifikácií.
(3) Zákon Národnej rady Slovenskej republiky č. 215/1996 Z. z. o geodézii a kartografii v znení neskorších predpisov
(4) Zákon Národnej rady Slovenskej republiky č. 119/1992 Zb. o cestovných náhradách v znení neskorších predpisov

References: čl. 11
 § 4
 § 4
 § 6
 § 6
 § 6
 § 4
 čl. 4
 § 4
 čl. 4
 § 6
 čl. 5
 čl. 4
 čl. 4